    Монгол Улсын Их Хурлын 2008 оны намрын ээлжит чуулганы Хууль зүйн байнгын хорооны 11 дүгээр сарын 19-ний өдөр (Лхагва гараг)-ийн хуралдаан 9  цаг 55 минутад Төрийн ордны \"В\" танхимд эхлэв.  
   
            Байнгын хорооны дарга, УИХ-ын гишүүн Х.Жекей ирц, хэлэлцэх асуудлын дарааллыг танилцуулж, хуралдааныг даргалав.  
   
            Хуралдаанд ирвэл зохих 18 гишүүнээс 12 гишүүн ирж, 66.6 хувийн ирцтэй байв. Үүнд:  
   
            Чөлөөтэй: Х.Баттулга, С.Баяр, Ц.Нямдорж, Ж.Сүхбаатар, .Энхболд  
.  
            Тасалсан: Б.Чойжилсүрэн.  
   
            Хууль, УИХ-ын тогтоолын төслүүд буцаах тухай УИХ-ын тогтоолын төсөл  
   
            Хэлэлцэж буй асуудалтай холбогдуулан УИХ-ын Хууль зүйн байнгын хорооны референт  Э.Ганболд байв.  
   
Хууль, тогтоолын төслүүдийн талаар Байнгын хорооны дарга Х.Жекей танилцуулав.   
   
УИХ-ын гишүүн  Ц.Элбэгдорж, Д.Лүндээжанцан нар санал хэлэв.  
   
УИХ-ын гишүүн Сү.Батболд, Э.Бат-Үүл нарын санаачилсан Мэдээлэл авах эрх, эрх чөлөөний тухай хуулийн төслийг буцаах шаардлагагүй гэж үзэж  жагсаалтаас хасав.  
   
            Хуралдаан 10 цаг 00 минутад өндөрлөв.  
   
   
   
   
Тэмдэглэлтэй танилцсан:  
ХУУЛЬ ЗҮЙН БАЙНГЫН   
     ХОРООНЫ ДАРГА                                                                    Х.¬ЖЕКЕЙ  
   
   
            Тэмдэглэл хөтөлсөн:  
            ХУРАЛДААНЫ ТЭМДЭГЛЭЛ  
                     ХӨТЛӨГЧ                                                                                 В.ОЮУН  
   
   
УИХ-ЫН НАМРЫН ЭЭЛЖИТ ЧУУЛГАНЫ ХУУЛЬ ЗҮЙН БАЙНГЫН  
 ХОРООНЫ 2008 ОНЫ 11 ДҮГЭЭР САРЫН 19-НИЙ ӨДӨР   
(ЛХАГВА ГАРАГ)-ИЙН ХУРАЛДААНЫ ДЭЛГЭРЭНГҮЙ   
ТЭМДЭГЛЭЛ  
   
Хуралдаан 10 цаг 05 минутад эхлэв.  
   
Х.Жекей: - Зарим нэг улсууд ирцэнд орж байна. За ингээд эрхэм гишүүдийн амрыг эрье. Өнөөдрийн байнгын хорооны гишүүдийн ирцийн хувьд бол байнгын хорооны гишүүдээс Бат-Эрдэнэ гишүүн ирцэнд орсон, Дэмбэрэл гишүүн ирцэнд орсон. Гадаадад Энхболд гишүүн явж байгаа юм байна. Чөлөөтэй Цэцийн хуралд Сүхбаатар гишүүн байна. Бусад гишүүн ирсэн байна. Ингээд УИХ-ын тогтоолын төсөл байгаа.   
   
Та нөхдөд материал тарсан. Нийтдээ 64 хууль тогтоомж өргөн баригдаад, Улсын Их Хурал дээр байгаа юм байна. Тэрний одоо 32-ыг буцаахаар жагсаалт гаргаж өгсөн байгаа. Энийг нэгбүрчлэн уншиж танилцуулж байх шаардлага алга гэж бодож байна. Нийтдээ Байгаль орчин, хүнс, хөдөө аж ахуйн байнгын хорооноос 6 төсөл, Нийгмийн бодлого, боловсрол, соёл, шинжлэх ухааны байнгын хорооноос 6 төсөл, Төрийн байгуулалтын байнгын хорооноос 3 төсөл, Хууль зүйн байнгын хорооноос 3 төсөл, Төсвийн байнгын хорооноос 3, Эдийн засгийн байнгын хорооноос 9, Аюулгүй байдал, гадаад бодлогын байнгын хорооноос 1 төсөл, нийтдээ 32 төсөл буцаах тийм санал оруулж байна.  
   
Ингээд та нөхдөөс тогтоолын төслийг бас хамтад нь тарааж өгчихсөн байгаа. Энэ асуудлуудтай холбоотой асуулт байна уу. Санал асуултыг хамтад нь явчихъя даа.   
   
Ц.Элбэгдорж: -Эртний нийслэл.  
   
Д.Лүндээжанцан: -Тэр буцаж байна.  
   
Ц.Элбэгдорж: -Тэр буцаж байна уу. (микрофоноо асаагаагүй ярьсан)  
   
Д.Лүндээжанцан: -Хэлэлцэх эсэхийг шийдчихсэн. Тэгээд энийг. (микрофоноо асаагаагүй ярьсан)  
   
Ц.Элбэгдорж: -Мэдээлэл авах эрх чөлөөний тухай хууль гээд энэ С.Батболд, Бат-Үүл хоёр гишүүн хоёулаа дахиад сонгогдоод ороод ирсэн байгаа юм. Энэ өмнө нь нэлээд хэлэлцүүлэг хийгээд гайгүй яваад байсан даа. Энэ уг нь хэрэгтэй хууль юм шиг байгаа юм. Энэ хоёрыг буцаахгүй хэлэлцвэл яасан юм бэ гэсэн ийм санал байна.  
   
Д.Лүндээжанцан: -Танай хороо оруулж байгаа шүү дээ. Тиймээ.  
   
Ц.Элбэгдорж: -Тийм.   
   
Д.Лүндээжанцан: -Тэгэхээр эндээсээ хасчихъя. Бид чинь байна шүү дээ асар том ажлын хэсэг ажиллаад 8 том хавтас материал бүрдээд, энэ бол маш их ажил болсон. Тэгээд энэ байж байг. Түрүүчийн Засгийн газрын мөрийн хөтөлбөр дотор орсон асуудал байгаа. Тийм учраас би энийг бол ер нь тэр Эртний нийслэл Хархорумыг жишиг хот болгох, аялал жуулчлалын гол чиглэлийн шинжлэх ухаан, соёл, аялал жуулчлалын чиглэлийн гол жишиг хот болгох ийм асуудал маш том материалууд бэлтгэгдэж, их хүч хөрөнгө орсон. Тэгээд энэ материал явж байг гэж ямар ч байсан.   
   
Х.Жекей: -Тэр Хархорумыг.  
   
Д.Лүндээжанцан: -Өнөө маргаашдаа хэлэлцэх нь юу юм бэ.  
   
Х.Жекей: ... хууль байна шүү дээ. Тэрийг Эдийн засгийн байнгын хорооноос буцаах тухай санал ирүүлсэн байна л даа.  
   
Ч.Сайханбилэг:     -Тэгэхдээ энэ чинь гол байнгын хороо юм чинь. Дарга аа. Тэр Эдийн засгийн байнгын хороон дээр дэмжигдсэн.  
   
Х.Жекей: -Тийм, нэгтгэж буцааж байгаа. За тэгье.  
   
Д.Лүндээжанцан: -Их Хурал дээр хэрэггүй дээ. Эндээс хасчих л даа та нар.  
   
Х.Жекей: -Мэдээлэл авах эрх чөлөөний тухай хууль бол энд байгаа юм байна шүү дээ. Элбэгдорж гишүүн ээ.  
   
Д.Лүндээжанцан: -Яагаад болдоггүй юм бэ.   
   
Х.Жекей: -Мэдээлэл авах эрх чөлөөний тухай хууль байна. Буцахгүй.  
   
Д.Лүндээжанцан: -Аль байнгын хороо.  
   
Х.Жекей: -Ганцхан тэр Хархорумын асуудал байгаа юм байна. За тэрүүгээрээ санал нэгдлээ гэж бодлоо.  
   
За ингээд үндсэндээ өөр асуулт алга. Ингээд байнгын хорооны хуралдааны ажиллагаа дууссан тул хаасныг мэдэгдье. 32-ыг 31 болгож оруулахаар боллоо шүү дээ. Баярлалаа.  
   
Хуралдаан 10 цаг 10 минутад өндөрлөв.  
   
   
   
   
   
Соронзон хальснаас хянаж буулгасан:  
   
Хуралдааны нарийн бичгийн дарга                                                       В.ОЮУН